Ágúst Einarsson tekur við stöðu rektors á Bifröst Dr. Ágúst Einarsson tók í dag formlega við stöðu rektors Háskólans á Bifröst að viðstöddu margmenni úr háskólaþorpinu og nýskipaðri stjórn skólans . Í ræðu sinni sagði Ágúst meðal annars að skólastarf á Bifröst ætti sér langa hefð og ríka sögu og á henni yrði byggt til framtíðar . Skólinn myndi áfram rækja þá skyldu sína að mennta góða stjórnendur fyrir atvinnulíf og samfélag . Hann lagði áherslu á að Bifröst yrði fremstur háskóla hérlendis á þeim sviðum sem skólinn einbeitir sér að svo og að á Bifröst ætti jafnan að vera eftirsótt að læra og starfa . Til nemenda beindi Ágúst þeim orðum að þeir legðu sig alla fram í námi sínu og gerðu það mesta úr háskólaárunum sem líða myndu fljótt . Það væri ósk hans og von að nemendur væru stoltir af skólanum sínum og stoltir af því að hafa útskrifast frá Bifröst . Ágúst stundaði nám í rekstrarhagfræði við Háskólann í Hamborg og Kiel í Þýskalandi og varði doktorsritgerð sína við Háskólann í Hamborg árið 1978 . Hann hefur starfað sem prófessor við Háskóla Íslands frá árinu 1990 og hefur víðtæka reynslu af stjórnun í atvinnulífinu sem og stjórnmálum og sat meðal annars á Alþingi á árunum 1978 - 79 og aftur 1995 - 99 . Hann hefur setið í stjórn fjölda íslenskra fyrirtækja og tekið að sér formennsku og trúnaðarstörf ýmissa félaga . Þá hefur Ágúst ritað bækur og fjölmargar greinar um efnahagsmál , hagfræði , stjórnmál og sjávarútvegsmál sem birst hafa í innlendum og erlendum bókum , blöðum og tímaritum . Ágúst Einarsson er fæddur í Reykjavík árið 1952 , sonur hjónanna Einars Sigurðssonar útgerðarmanns frá Vestmannaeyjum og Svövu Ágústsdóttur . Hann er kvæntur Kolbrúnu Ingólfsdóttur lífeinda - og sagnfræðingi og eiga þau þrjá syni . Í Skessuhorni í næstu viku ( 24. janúar ) verður rætt við Ágúst .